Ir-Regolament tal-Kummissjoni (KE) Nru 349/2003
tal-25 ta' Frar 2003
li jissospendi l-introduzzjoni fil-Komunità ta' kampjuni ta' ċerti speċi ta' fawna u flora selvaġġi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi li jiġi regolat il-kummerċ fihom [1], kif l-aħħar emendat bir-Regolament tal-Kummissjoni (KE) Nru 2476/2001 [2], u b'mod partikolari l-Artikolu 19(2), tiegħu,
Wara li kkonsultat il-Grupp Xjentifiku ta' Reviżjoni,
Billi:
(1) L-introduzzjoni ta' ċerti speċi fil-Komunità tista' tiġi ristretta skond il-kondizzjonijiet preskritti fl-Artikolu 4(6) tar-Regolament (KE) Nru 338/97.
(2) Lista ta' l-iSpeċi, li għalihom l-introduzzjoni fil-Komunità hija sospiza, kienet l-aħħar stabbilita fir-Regolament tal-Kummissjoni (KE) Nru 2087/2001 ta' l-14 ta' Ottubru 2001 li jissospendi l-introduzzjoni fil-Komunità ta' kampjuni ta' ċerti speċi ta' fawna u flora selvaġġi [3]. Din il-lista teħtieġ emenda fid-dawl ta' l-informazzjoni l-aktar reċenti disponibbli. Għal raġunijiet ta' kjarezza r-Regolament (KE) Nru 2087/2001 għandu jiġi hekk revokat u sostitwit b'dan ir-Regolament.
(3) Il-pajjiżi ta' oriġini ta' l-ispeċi suġġetti għal dawn ir-restrizzjonijiet ikunu ġew konsultati.
(4) L-Artikolu 41 tar-Regolament tal-Kummissjoni (KE) Nru 1808/2001 tat-30 ta' Awissu 2001 jippreskrivi regoli dettaljati li jikkonċernaw l-implimentazzjoni tar-Regolament tal-Kunsill (KE) Nru 338/97 tal-protezzjoni ta' speċi ta' fawna u flora selvaġġi billi jirregola l-kummerċ fihom [4], fih dispożizzjonijiet għall-implimentazzjoni mill-Istati Membri tar-restrizzjonijiet stabbiliti mill-Kummissjoni.
(5) Il-miżuri li għalihom jipprovdi dan ir-Regolament huma skond l-opinjoni tal-Kumitat dwar il-Kummerċ fil-Fawna u Flora Selvaġġi,
ADOTTAT DAN IR-REGOLAMENT:
Artikolu 1
Bla ħsara għad-dispożizzjonijiet ta' l-Artikolu 41 tar-Regolament (KE) Nru 1808/2001, l-introduzzjoni fil-Komunità ta' kampjuni ta' l-ispeċi ta' fawna u flora selvaġġi msemmija fl-Anness li jinsab ma' dan ir-Regolament hija b'dan sospiża.
Artikolu 2
Ir-Regolament (KE) Nru 2087/2001 huwa b'dan revokat.
Ir-referenzi għar-Regolament revokat għandhom jiftiehmu bħala referenzi għal dan ir-Regolament.
Artikolu 3
Dan ir-Regolament għandu jidħol fis-seħħ fit-tielet jum mill-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta' Frar 2003.